สศค.มั่นใจส่งออกไทยโตไม่น้อยกว่า12.8%
สศค.มั่นใจส่งออกไทยปีนี้โตไม่พลาดเป้า 12.8% วอนรัฐเร่งลงทุนโครงสร้างพื้นฐานใช้เงินในโครงการน้ำ 3.5 แสนล้าน
1 ส.ค. 2555

สศค.มั่นใจส่งออกไทยปีนี้โตไม่พลาดเป้า 12.8% วอนรัฐเร่งลงทุนโครงสร้างพื้นฐานใช้เงินในโครงการน้ำ 3.5 แสนล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า มั่นใจว่าตัวเลขการส่งออกของไทยในปีนี้จะยังเติบโตได้ 12.8% เนื่องจากไตรมาสสุดท้ายจะเป็นช่วงที่มีการส่งออกสูงที่สุดจึงเชื่อว่าจะช่วยหนุนให้ตัวเลขส่งออกปีนี้ยังขยายตัวได้ในเกณฑ์ที่น่าพอใจ 
นายสมชัย กล่าวว่า แม้ว่าปัญหาวิกฤตเศรษฐกิจในยุโรปอาจส่งผลกระทบบ้าง แต่ที่ผ่านมาไทยได้มีการปรับนโยบายการดำเนินเศรษฐกิจใหม่เพื่อรองรับปัญหาดังกล่าวแล้ว โดยการหันมาเน้นการพึ่งพิงการบริโภคภายในประเทศ และการลงทุนของทั้งภาครัฐและเอกชนเป็นหลัก
ทั้งนี้ ในช่วงครึ่งปีแรกที่ผ่านมาการบริโภคภายในประเทศก็เป็นปัจจัยในการขับเคลื่อนเศรษฐกิจหลักของประเทศ สะท้อนจากการเติบโตของการจัดเก็บภาษีมูลค่าเพิ่ม (แวต) ภาษีรถยนต์ การนำเข้าวัตถุดิบและสินค้าทุนที่ยังขยายตัวอยู่ในเกณฑ์ดี โดยเฉพาะภายหลังสถานการณ์น้ำท่วมเมื่อปลายปี 2554 ที่ส่งผลให้การบริโภคภายในประเทศเพิ่มขึ้นอย่างแข็งแกร่ง
“สศค.ยังมั่นใจว่าผลิตภัณฑ์มวลรวมภายในประเทศ (จีดีพี) ปีนี้ยังเติบโตได้ที่ 5.7% และการส่งออกจะขยายตัวได้ในช่วง 12.512.8% แต่ก็อยู่ภายใต้เงื่อนไขว่าช่วงครึ่งปีหลังจีดีพีโตได้มากกว่า 10% ขึ้นไป ซึ่งเชื่อว่ายังมีความเป็นไปได้สูง เพราะที่ผ่านมาผู้ประกอบการส่งออกของไทยก็มีการปรับตัวรองรับผลกระทบจากวิกฤตเศรษฐกิจในต่างประเทศทั่วโลกได้เป็นอย่างดี” นายสมชัย กล่าว
นายสมชัย กล่าวอีกว่า ครึ่งหลังของปีนี้ยังต้องจับตาปัจจัยเสี่ยงจากต่างประเทศ โดยเฉพาะปัญหาเศรษฐกิจในกลุ่มประเทศยุโรป สหรัฐ จีน และอินเดีย ที่เริ่มมีสัญญาณชะลอตัวลงอย่างต่อเนื่อง รวมถึงสถานการณ์ราคาน้ำมันด้วย แม้ว่าขณะนี้จะยังไม่น่าเป็นห่วงมากนัก แต่ในระยะยาวก็อาจมีผลกระทบได้ ขณะที่ปัญหาการเมืองในประเทศก็เป็นอีกปัจจัยที่ต้องจับตาเป็นพิเศษ เพราะมีผลต่อนโยบายเศรษฐกิจของประเทศ
นอกจากนี้ ในส่วนของการลงทุนภาครัฐยังต้องการเห็นการลงทุนอย่างจริงจังในด้านโครงสร้างพื้นฐานต่างๆ โดยเฉพาะด้านโลจิสติกส์ ที่ควรเร่งดำเนินการอย่างเร่งด่วน รวมถึงการใช้จ่ายเม็ดเงินในพระราชกำหนด (พ.ร.ก.) กู้เงินเพื่อบริหารจัดการน้ำ 3.5 แสนล้านบาทด้วย
ด้านศูนย์วิจัยกสิกรไทยได้ปรับลดกรอบประมาณการเศรษฐกิจทั้งปี 2555 ลงมาจากกรอบเดิม 4.56% เหลือแค่ 4.55.5% หลังประเมินว่าเศรษฐกิจในช่วงไตรมาส 2/2555 อาจลดลงเหลือแค่ 2.6% ชะลอจากประมาณการเดิมที่คาดไว้ว่าจะขยายตัว 3.6%